recursal/SuperWikiNEXT-32B huggingface dataset:
**קרטיס פולר** (באנגלית: **Curtis DuBois Fuller**;‏ 15 בדצמבר 1934 – 8 במאי 2021) היה נגן טרומבון ג'אז אמריקאי, שניגן בעיקר הארד בופ.

שנים ראשונות
------------

הוריו של פולר היו מהגרים מג'מייקה אשר מתו בעודו צעיר, לכן גדל בבית יתומים בדטרויט. פולר הגיע למוזיקה מאוחר יחסית, והחל לנגן בטרומבון בגיל 16. דטרויט של אותן השנים הייתה מלאה במוזיקאים צעירים ובצעירותו התחבר עם פול צ'יימברס, דונלד בירד, מילט ג'קסון, ת'אד ואלווין ג'ונס, יוסף לטיף ועוד רבים אחרים.

קריירה
------

בין 1953 ל-1955 שירת פולר בצבא, שם ניגן עם האחים נאט וקנונבול אדרלי. כששב לעירו, החל לנגן בהרכב של יוסף לטיף. עם לטיף הוא נסע לניו יורק בשנת 1957 כדי להקליט מספר אלבומים. כישרונו של פולר התפרסם במהרה בניו יורק, אף על פי שניכרה בו השפעה ברורה של ג'יי ג'יי ג'ונסון, כבר אז היה לו צליל מאוד ייחודי. הוא ניגן במשך כחצי שנה עם מיילס דייוויס. לאחר מכן המשיך לנגן באזור עם המוזיקאים הגדולים של התקופה, כולל שנתיים עם לסטר יאנג, וזמן מה בהרכבים של: דיזי גילספי, בני גולסון, ארט פארמר, באד פאוול, לי מורגן, ויין שורטר וכן ג'ו הנדרסון שהיה שותף שלו באוניברסיטה. אחת מההקלטות החשובות שלו כמלווה מהתקופה היא באלבום "Blue Train" של ג'ון קולטריין. פולר החל להקליט גם כמוביל בסוף שנות החמישים, בעיקר בחברת בלו נוט.

פולר היה נגן הטרומבון הראשון של הג'אזטט של פארמר וגולסון, ולאחר מכן, בשנת 1961 הצטרף לשליחי הג'אז של ארט בלייקי. פולר היה תוספת משמעותית להרכב, כיוון שהפך את השליחים שהיו באופן מסורתי חמישייה, לשישייה, בפעם הראשונה. ההרכב של שלושה נגנים במחלקת הקרנות איפשר חידושים רבים והמוזיקה של ההרכב השתכללה. פולר לקח חלק באלבומים מפורסמים של ההרכב דוגמת "Mosaic"‏, "Caravan"‏ ו-"Free For All"‏. פולר עזב את שליחי הג'אז ב-1965.

עד למותו פולר המשיך להוביל הרכבים, להופיע ולהקליט. הוא היה בישראל פעמיים. האחת בשנת 2006 בפסטיבל הג'אז הבינלאומי בירושלים, יחד עם המתופף לואיס הייז, ובפעם השנייה בשנת 2007 עם חמישייתו שכללה חצוצרן ופסנתרן אמריקאים ואת המתופף שי זלמן ונגן הקונטרבס גלעד אברו הישראליים.

קישורים חיצוניים
----------------

ויקישיתוף מדיה וקבצים בנושא **קרטיס פולר** בוויקישיתוף

* קרטיס פולר, במסד הנתונים הקולנועיים IMDb (באנגלית)
* קרטיס פולר, באתר אייטונס (באנגלית)
* קרטיס פולר, באתר ספוטיפיי
* קרטיס פולר, באתר AllMusic (באנגלית)
* קרטיס פולר, באתר MusicBrainz (באנגלית)
* קרטיס פולר, באתר Discogs (באנגלית)
* קרטיס פולר, באתר Songkick (באנגלית)
* ראיון של ברק ויס עם קרטיס פולר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007404797505171
* BnF: cb13894209f (data)
* GND: 134379810
* ICCU: MODV148960
* ISNI: 0000 0001 1450 9340
* LCCN: n81058241
* MusicBrainz: 006307bc-af41-4da1-aa11-b35a9c6f0316
* NKC: xx0094160
* NTA: 073636568
* SNAC: w6q257b9
* SUDOC: 082303967
* VIAF: 86418036
* WorldCat: lccn-n81058241

 |
**קבוצת הארמיות מקנזן** (בגרמנית: **Heeresgruppe Mackensen**), הייתה קבוצת ארמיות של צבא הקיסרות הגרמנית אשר פעלה בסרביה בין ה-18 בספטמבר 1915 ו-11 באוקטובר 1916 במהלך מלחמת העולם הראשונה בפיקודו של פילדמרשל אוגוסט פון מקנזן. שמה שונה ב-11 באוקטובר 1916 ל**קבוצת הארמיות בלוב** וב-23 באפריל 1917 ל**קבוצת הארמיות שולץ**, על פי המפקד החדש שלה.

1915 - 1916
-----------

קבוצת ארמיות זו הוקמה בספטמבר 1915 כדי לפלוש לסרביה. הפלישה החלה ב-7 באוקטובר 1915 ועד סוף ינואר 1916, כל סרביה, מונטנגרו והחלק הגדול ביותר של אלבניה היו בידי מעצמות המרכז. לאחר מכן, החזית התייצבה על הגבול היווני-מקדוני. 

### סדר הכוחות אוקטובר 1915

* הארמייה הגרמנית ה-11 (מקס פון גלוויץ)
* הארמייה הבולגרית הראשונה (קלמנט בוידז'ייב)
* הארמייה האוסטרו-הונגרית השלישית (הרמן קבש)

גם הארמייה הבולגרית השנייה (גאורגי טודורוב) השתתפה בפלישה, אך נשאר תחת שליטתו הישירה של הפיקוד הבולגרי.

1916 - 1918
-----------

ב-30 ביולי 1916 עזב פילדמרשל מקנזן לטובת החזית הרומנית וקבוצת הארמיות נותרה בפיקודו של הפיקוד העליון הבולגרי. 

ב-11 באוקטובר 1916 הפך אוטו פון בלו למפקד החדש, וקבוצת הארמיות קיבלה את השם **"קבוצת הארמיות בלוב"** (בגרמנית: **Heeresgruppe Below**). ב-23 באפריל 1917 הוחלף פון בלוב על ידי פרידריך פון שולץ, וקבוצת הארמית שונתה שוב ל**"קבוצת הארמיות שולץ"** (בגרמנית: **Heeresgruppe Scholtz**). 

### סדר הכוחות 1916 - 1918

* הארמייה הגרמנית ה-11 (ארנולד פון וינקלר, ולאחריו קונו פון שטויבן)
* הארמייה הבולגרית הראשונה ( קלמנט בוידז'ייב, ולאחריו דימיטר גשוב)
פירוש נוסף ערך זה עוסק במי שתפקידו לפקח על הסדר באירועים. אם התכוונתם לסדרן סחורה, ראו סדרן סחורה.
סדרנים בבית קולנוע בוושינגטון
**סדרן** הוא אדם המפקח על הסדר באירועים מרובי משתתפים, שבהם יש צורך בשליטה בהמון, כגון: בתי קולנוע, תיאטראות, אירועי ספורט וטקסים ואירועים שונים. מתפקידי הסדרן: ייצוג האולם בו מתקיים אירוע וקבלת פני קהל המבקרים, בקרת כניסה של אנשים לאירוע, הכוונתם למקום הישיבה שלהם, השגחה על התנהגות נאותה ומתן מידע ועזר כללי למשתתפים באירוע. 

במקומות מסוימים, מצפים מהסדרנים לעזור גם באבטחה ולוודא שרק אנשים בעלי היתרים יגיעו אל מאחורי הקלעים. הסדרנים עוקבים אחרי הקהל וביכולתם להזעיק את אנשי האבטחה.

סדרנים בבית קולנוע באדמונטון, קנדה

סדרן בקולנוע
------------

הסדרן בקולנוע הוא איש הקשר בין בית הקולנוע לקהל הצופים. הוא אחראי לכך שהלקוחות יקבלו את השירות התקין ביותר במהלך הסרט. בין תפקידיו, לבדוק שהסרט באיכות טובה (קול באיכות תקינה, תמונת מסך במקום הנכון, כתוביות ניתנות לקריאה), שכל הצופים יושבים במקומם, לוודא שיש אווירה שקטה באולם הקולנוע, לשמור על ניקיון האולם ולעיתים, גם לנקות ולטאטא את האולם בין הקרנה להקרנה. בבתי קולנוע רבים, בנוסף לסדרנים הנמצאים באולמות, ישנם סדרן או שניים הניצבים בכניסה לבית הקולנוע, אשר מוודאים כניסה לסרט עם כרטיס תקין.

סדרן באירועי ספורט
------------------

סדרן באירועי ספורט הוא איש ביטחון שתפקידו לסייע למשטרה בשמירת הסדר בעת משחק או אירוע ספורט. בישראל, העוסק בתחום זה מחויב לעבור קורס בן 3 ימים במשך 5 שעות לימוד. לאחר השלמת הקורס מקבל האדם תעודת סדרן בטיחות באירועי ספורט. [דרוש מקור]

הסדרן נועד ככוח עזר לשוטרי משטרת ישראל באבטחת אירועי ספורט כגון אבטחת משחקי כדורגל.

### תפקידיו וחובותיו

הסדרן שומר על הסדר במהלך המשחק, מבצע בדיקות ביטחוניות על מנת למנוע הכנסת אמצעים אסורים לשימוש למגרש הכדורגל, רשאי להוציא אוהדים מתפרעים בכוח, מכווין תנועה של הקהל במקרה של אירוע חריג במגרש.

### סמכויות הסדרן

* חיפוש בכליו ובגופו של אדם במקום האירוע ובסביבתו;
* קריאה ושמירה על הסדר הציבורי;
* התראה ולאחריה דרישה לעזוב את המקום;
* הוצאת האדם מחוץ למגרש, לרבות אחיזה בידיו ובגבו;
* התנגד האדם, יפעיל הסדרן כוח סביר ומסירתו לשוטר

אישים ידועים שעבדו כסדרנים
--------------------------

* רוני אורן-סינמטק ירושלים
* לורן באקול-תיאטרון סנט ג'יימס
* ארל הולימן-תיאטרון בלואיזינה
* ג'ייסון מקאסלין
* קלאוס נומי-דויטשה אופר ברלין
* פרץ סנדלר-בית הקולנוע "אדיסון"
* אהרון פול-קולנוע סרטי יוניברסל
* וולאס פורד-תיאטרון בקנדה
* צ'בי צ'ייס-תיאטרון בניו יורק
* אדי קבטנר-תיאטרון גשר
* חאווייר קמארה-תיאטרון פיג'ארו
* דייוויד קרוזו-בית קולנוע בניו יורק

קישורים חיצוניים
----------------

ויקישיתוף מדיה וקבצים בנושא **סדרן** בוויקישיתוף
פון סן בנזה באביניון
**בֶּנֶזֶה הקדוש** (**St. Bénézet**), הקרוי לעיתים גם **בּנואה** או **בנזה בונה הגשרים** (1163 לערך - 1184) הוא קדוש נוצרי בכנסייה הקתולית והוא נחשב למייסד אחוות בוני הגשרים. על פי המסורת הנוצרית, הוא היה נער רועים. בזמן ליקוי חמה שאירע בשנת 1177, פקד את בנזה חזון, אשר ציווה עליו לבנות גשר מעל נהר הרון באביניון. 

הרשויות סירבו לסייע לו, אך המלאכים שבחזון הורו לו לבצע את המשימה לבדו, בזמן שהם ישגיחו על העדר. בנזה הרים אבן כבדה וקבע אבן פינה למה שהפך אחר כך לגשר סן בנזה, גשר בנזה הקדוש. הרמת האבן גרמה על פי המסורת לשרשרת ניסים: עיוורים החלו לראות, חירשים יכלו לשמוע, גבם של גיבנים התיישר. לפיכך, זכה בנזה בתמיכת עשירי העיר, שהקימו את אחוות בוני הגשרים.

ראו גם
------

* פון סן בנזה

קישורים חיצוניים
----------------

ויקישיתוף מדיה וקבצים בנושא **בנזה הקדוש** בוויקישיתוף
* בנזה הקדוש, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1024624412
* ISNI: 0000 0004 3977 0459
* NTA: 08661634X
* VIAF: 254309497
* WorldCat: viaf-254309497

 |
**משפכנים אוסטרלים** (שם מדעי: Hexathelidae) היא משפחה של עכבישאים הקרובה למשפחת המשפכניים וחיה באזור הטרופי ברחבי העולם.

מאפיינים
--------

המשפכנים האוסטרלים הם שוכני קרקע בגודל 1–5 ס"מ. הם בעלי צבעים כהים ועמומים, "שריון" קטן ונוצץ על הגב ובעלי מצבטים ענקיים המלאים בארס. כשהם מותקפים הם מתרוממים באיום ומציגים את הכליצרות הארסיות בדומה לטרנטולות. הכשתם יכולה לחדור איברים וצפרוניים ולהסתיים גם במוות.

הם חיים במחילות דמויות משפך ומכאן שמם. מינים אחרים מטפסים על עצים או בין סלעים וטורפים יצורים קטנים שאינם מבחינים בהם, בעיקר חרקים או עכבישים אחרים. למינים רבים במשפחה זו ארס קטלני לבני אדם.

מיון
----

* משפחה **משפכנים אוסטרלים** (Hexathelidae)
	+ תת-משפחה Hexathelinae
		- סוג *Bymainiella*
		- סוג *Hexathele*
		- סוג *Mediothele*
		- סוג *Paraembolides*
		- סוג *Rosamygale* - נכחד
		- סוג *Scotinoecus*
		- סוג *Teranodes*
	+ תת-משפחה עכבישי משפך אוסטרליים (Atracinae) - כנראה שהיא משפחה נפרדת
		- סוג *Atrax*
		- סוג *Hadronyche*
		- סוג *Illawarra*
	+ תת-משפחה Macrothelinae
		- סוג *Macrothele*
		- סוג *Porrhothele*
	+ תת-משפחה Plesiothelinae
		- סוג *Plesiothele*

קישורים חיצוניים
----------------

ויקישיתוף מדיה וקבצים בנושא **משפכנים אוסטרלים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |
**שער סן סבסטיאנו** או **שער סבסטיאנוס הקדוש** (איטלקית: **Porta San Sebastiano** - "פורטה סן סבסטיאנו"), אשר נקרא בעבר "שער אפיה" (בלטינית: **Porta Apia** - "פורטה אפיה"), היה שער בחומת אורליאנוס ברומא העתיקה. משער זה בחומה יצאו ויה אפיה וויה ארדיאטינה (אנ'). 

בעת בניית חומת אורליאנוס כלל השער שתי קשתות, ומשני צדדיו היו מגדלי שמירה חצי גליליות. הקיסר הונוריוס צמצם את השער לפתח קשתי אחד והגדיל את ביצוריו, כולל בניית שיני חומה. במסגרת הביצורים שולבה גם קשת דרוסוס הסמוכה, שעמדה על ויה אפיה ועליה הועברה בתקופת הקיסר קרקלה אמת המים אקווה אנטוניניאנה.

ב-1990 נפתח באולמות השער מוזיאון (Museo delle Mura) שתצוגותיו מוקדשות לחומות רומא העתיקה.

קישורים חיצוניים
----------------

ויקישיתוף מדיה וקבצים בנושא **שער סן סבסטיאנו** בוויקישיתוף
* 

* אתר האינטרנט הרשמי של שער סן סבסטיאנו
* סמיואל בול פלאטנר, **מילון טופוגרפי של רומא העתיקה**, הוצאת אוניברסיטת אוקספורד, 1929 (באנגלית)

  


|  |  |
| --- | --- |
| בקרת זהויות עריכת הנתון בוויקינתונים | 
* GND: 4472465-2
* VIAF: 248266100
* WorldCat (עם VIAF): 248266100

 |
**מִשפטן** הוא אדם בעל השכלה משפטית, העוסק בתחום המשפט, או בתחום הקשור לו.

המושג "משפטן" כולל גם עורכי דין ושופטים אך השימוש העיקרי בו נעשה בהתייחסות למי שאינו נמנה עם העוסקים בשני מקצועות אלה, אלא עוסק בתחומים אחרים של המשפט: חוקר במסגרת אקדמית, פרשן משפטי, מרצה למשפטים וכדומה. פעמים רבות משמש תואר זה לזיהוי של מי שסיים לימודי משפטים אך לפי שעה לא הוסמך להיות עורך דין, אם משום שאינו מעוניין בכך או משום שהוא נמצא בתקופת ההתמחות שלו.

בפסק דין (בג"ץ 65/51 ערי ז'בוטינסקי ואח' נ' פרופ' חיים ויצמן, פ"ד ה(1), 801), שעסק בסמכותו של בית המשפט העליון, נדרש נשיא בית המשפט העליון, משה זמורה לדבריו של שופט בית המשפט העליון של ארצות הברית, פליקס פרנקפורטר, בדבר "חוש המומחיות של המשפטן" (The expert feel of lawyers).

בפסק דין אחר של בג"ץ (בג"ץ 183/76 יוסף ברגמן נ' בית-הדין הארצי לעבודה ואח', פ"ד ל(2), 668), נאמר: "על-אף טיעונו המשובח והמעניין של העותר שאינו משפטן, אנו מחליטים לדחות את העתירה למתן צו-על-תנאי".

ראו גם
------

* לימודי משפטים בישראל
* לשכת עורכי הדין בישראל
* טוען רבני
* טוען מוסמך

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **משפטן** |
| ויקישיתוף תמונות ומדיה בוויקישיתוף: **משפטן** |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12649998h (data)
* GND: 4029050-5
* HDS: 009639
* NDL: 00563431
* NKC: ph124721

 |
**פרנסיסקו אנטוניו גרסיה קרסקו**
**פרנסיסקו אנטוניו גרסיה קרסקו** (**García Carrasco**‏; 15 בדצמבר 1742, סאוטה, ספרד - 10 באוגוסט 1813, לימה, מלכות המשנה של פרו) היה איש צבא ספרדי ומושלה האחרון של צ'ילה לפני פרוץ המרד באזור.

גרסיה קרסקו נולד לאנטוניו גרסיה קרסקו ולרוסה דיאס (Díaz), בעיר סאוטה שבמרוקו הספרדית. בגיל 15 החל את שירותו הצבאי. בשנת 1795 הוצב בעולם החדש, בבואנוס איירס ונטל חלק בביצורה של העיר מונטווידאו הודות להשכלתו בהנדסה צבאית. שנה לאחר מכן הועבר לצ'ילה ושרת בדרגת טניינטה קורונל בביקורת על המטבעה של סנטיאגו ובבחינת אפשרויות לשיפורים בהגנת ולפראיסו. מעט לאחר מכן נתמנה למושלה הזמני של ולפראיסו.

בשנת 1806 נתמנה למושלה הזמני של האינטנדנסיה של קונספסיון ובשנת 1808, עם מותו של המושל לואיס מוניוס דה גוסמאן (Luis Muñoz de Guzmán), התמנה למושלה הזמני של צ'ילה, מינוי אשר אושרר והפך לקבוע בצו מלכותי משנת 1909. עיתוי מינויו כפה עליו להתמודד עם משבר המלוכה הספרדית ותוך כשנתיים איבד את הסמכות שהופקדה בידיו וביוני 1810 הדיחה אותו האודיינסייה המלכותית של צ'ילה. סייעו לזאת קשריו על חואן מרטינס דה רוסאס, ממובילי המאבק לעצמאות צ'ילה, מעורבותו בפרשת הסקורפיון ומאסרם השרירותי של שלושה מבני האליטה בעוון קידום רעיונות של התנתקות מספרד.

לאחר התפטרותו ירש את מקומו בנשיא האודיינסייה המלכותית של צ'ילה הקריאולי הקשיש מתאו דה טורו סמברנו. גרסיה קרסקו נשאר בצ'ילה לתקופת מה אולם עם התגברות כוחה של תנועת העצמאות במהלך שנת 1811, ולאחר שהושם במעצר למשך מספר ימים בחשד למעורבותו במרד פיגרואה, עזב את צ'ילה ועבר להתגורר בלימה, בירות מלכות המשנה של פרו, שם נפטר בשנת 1813.

קישורים חיצוניים
----------------

ויקישיתוף מדיה וקבצים בנושא **פרנסיסקו אנטוניו גרסיה קרסקו** בוויקישיתוף
* פרנסיסקו אנטוניו גרסיה קרסקו - ביוגרפיה באתר La Trecera

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 943145858116323022153
* WorldCat: viaf-943145858116323022153

 |
**לזלי ג'נקין ג'ונס** (באנגלית: **Leslie Jenkin Jones**;‏ 1 ביולי 1911 – 11 בינואר 1981) היה שחקן ומאמן כדורגל ולשי.

קריירה
------

ג'ונס נולד באברדייר, והחל את הקריירה שלו במועדון המקומי אברדייר אתלטיק, במקביל לעבודתו באטליז של אביו. הוא הצטרף לקארדיף סיטי באוגוסט 1929, וערך את הופעת הבכורה שלו בהפסד 0 - 1 לסוונסי טאון בדרבי של דרום ויילס. למרות שקארדיף לא שיחקה היטב בתקופה שבה שיחק שם, הוא הצליח להבקיע 31 שערים ב-142 משחקי ליגה. בינואר 1934 הוא עבר לקובנטרי סיטי, והבקיע 27 שערים בעונתו המלאה הראשונה במועדון, שבזכותם זומן למשחק הראשון (מתוך 11 בסך הכל) במדי נבחרת ויילס. בשל מספר השערים הרב שהבקיע הוא זכה גם להתעניינות רבה של מועדונים בכירים יותר, ולבסוף עבר לארסנל ב-1937 לאחר שהנהלת קובנטרי דחתה הצעה של טוטנהאם הוטספר על סך 7,000 לירות שטרלינג.

הוא ערך את הופעת הבכורה שלו בארסנל בהפסד 1 - 2 לגרימסבי טאון ב-6 בנובמבר 1937, בו הבקיע את השער היחיד לטובת קבוצתו. הוא סייע למועדון לזכות באליפות בעונתו הראשונה שם; ג'ונס שיחק כחלוץ שני נסוג עבור ארסנל, ובשל כך הבקיע רק שלושה שערים ב-31 משחקים באותה עונה. הוא זכה עם ארסנל במגן הצדקה בעונה שלאחר מכן, אך הקריירה הרשמית שלו שם נקטעה בשל פריצת מלחמת העולם השנייה.

במהלך המלחמה הוא שירת בחיל האוויר המלכותי, אך למרות זאת הצליח להשתתף ב-71 משחקים לא רשמיים במדי ארסנל, ובחמישה משחקים של נבחרת ויילס. עם סיום המלחמה הוא היה בן 35, ומשחקו האחרון במועדון היה מול וסטהאם יונייטד בגביע ה-FA ב-9 בינואר 1946.

הוא שוחרר מארסנל בהעברה חופשית ב-1946, והצטרף לסוונסי טאון כמאמן-שחקן. תקופתו בסוונסי הייתה קצרה, והוא עזב על מנת למלא את אותו תפקיד בבארי טאון שמחוץ לפוטבול ליג, וסיים את הקריירה שלו במועדון המקצועני ברייטון אנד הוב אלביון.

ביוני 1950 הוא התמנה לתפקיד המאמן של סקנתורפ יונייטד, והפך למאמן הראשון של המועדון במסגרת משחקיו בפוטבול ליג. הוא הביא לסקנתורפ שחקנים רבים חדשים, בעיקר כאלו מוויילס. סקנתורפ סיימה במקום ה-12 באותה עונה, שהיה הגבוה ביותר מבין ארבע הקבוצות שהצטרפו אז לשתי החטיבות של הליגה השלישית. אולם, לקראת סוף העונה נתגלעו מחלוקות בינו לבין הנהלת המועדון, והוא עזב בקיץ 1951 בעקבות ביקורות שנאמרו עליו.

קישורים חיצוניים
----------------

* פרופיל, באתר Transfermarkt
* היכל התהילה של קובנטרי סיטי
* מידע באתר של סקנתורפ יונייטד
**גדרוני ניו זילנד** (שם מדעי: *Acanthisittidae*) הם משפחת ציפורי שיר האנדמית לניו זילנד. משפחת ציפורים זו שייכת לתת-סדרה נפרדת משאר ציפורי השיר הקיימות וזו גם המשפחה היחידה בתת-סדרה זו. השם ניתן לגדרונים אלה עקב דמיונם לגדרונים במראה וגם בהתנהגות, אך הם אינם קרוביהם.

משפחה זו מכילה רק שני מינים חיים כיוון שרוב בני המשפחה נכחדו בעקבות הגעת בני האדם לניו זילנד והבאתם של יצורים טורפים לאי - בעיקר חתולים וסמורים וחולדות פולינזיות וכן עקב פעילות האדם.

שני המינים ששרדו (ואחד מצוי בסכנת הכחדה), דומים במראם ובהתנהגותם לגדרונים והם מעופפים חלשים הניזונים מחרקים על קרקע היערות והשדות של ניו זילנד. צבעם הכללי ירוק בהיר-צהוב והם בעלי מקור חד וראש מגודל.

שני מינים שנכחדו, גדרון איי סטפן (Xenicus lyalli) וגדרון ארך מקור (Dendroscansor decurvirostris), היו בין ציפורי השיר היחידות בעולם שלא יכלו לעוף, דבר שהביא להכחדתם על ידי טורפים. ציפור השיר היחידה, מלבדם, שלא יכלה לעוף הייתה מסוג הגיבתון, הנקרא גיבתון ארך-רגליים (*Emberiza alcoveri*), מהאיים הקנריים, שגם הוא נכחד.

מיון
----

בתת-סדרה זו היו בעבר ארבעה סוגים ושבעה מינים. כיום ישנם שני מינים, שניהם יחידים בסוגם (אחד מהם נהיה ליחיד בסוגו לאחר הכחדת המין האחר שהיה באותו סוג).

* משפחה גדרוני ניו זילנד (Acanthisittidae)
	+ סוג ומין יחיד גדרון רובאי (Acanthisitta chloris)
	+ סוג Xenicus
		- מין גדרון שיחים (Xenicus longipes) - נכחד
		- מין גדרון סלע ניו זילנדי (Xenicus gilviventris)
	+ סוג ומין יחיד גדרון איי סטפן (Xenicus lyalli) - נכחד
	+ סוג Pachyplichas - נכחד
		- מין Pachyplichas yaldwyni
		- מין Pachyplichas jagmi
	+ סוג ומין יחיד גדרון ארך-מקור (Dendroscansor decurvirostris) - נכחד

קישורים חיצוניים
----------------

ויקישיתוף מדיה וקבצים בנושא **גדרוני ניו זילנד** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* גדרוני ניו זילנד, באתר אנציקלופדיה בריטניקה (באנגלית)

גדרונים מהמין גדרון איי סטפן שנכחד

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph1143384

 |
ההבדל בין באר לבור - מקור המים
באר מים
הגאולוג ליאו פיקרד (בחולצה לבנה) בודק קידוח באר מים בעין חמד (1964~)
**באר מים** או **באר** היא מבנה מלאכותי שנוצר בחפירה או בקידוח במטרה להעלות מי תהום מן האקוויפר התת-קרקעי אל פני השטח.

המים יכולים להישאב מתת-הקרקע בכלי קיבול (כמו דלי) הקשור לחבל, באנטיליה (שהיא מתקן שאיבה עשוי שרשרת נעה, שאליו מחוברים כלי קיבול למים) או, כנהוג בעולם המודרני, במשאבה. כמו כן קיימות בארות ארטזיות שמהן מופקים מים ללא הפעלת כוח חיצוני.

מימי קדם הייתה מציאת מקורות מים צורך חשוב מאין כמוהו להישרדותו של האדם ולהתפתחות הציוויליזציה, ולכן בארות המים היו מהמבנים הראשונים שהוקמו. בשל חשיבותה הכלכלית של הבאר היא הופכת גם למרכז החיים. שם מתכנסים מדי יום הרועים, לשם מגיעות בנות העיר לשאוב מים, כך שהיא משמשת כמקום המפגש המרכזי של החברה כולה. צומת אליה מתנקזים סיפורים ומאורעות רבים. 

חפירת הבארות היא דרך של היאחזות במקום. גזילת הבאר או סתימתה היא חלק ממאבק על ההיאחזות בקרקע, והשתלטות על באר על ידי גזלתה או סתימתה, משמעה גירוש המתיישבים הקודמים שישבו סביבה ממקומם. בתנ"ך מסופר כי גם אברהם וגם יצחק עסקו בחפירת בארות, נאבקו עליהן עם הפלשתים, ובסופו של דבר נאחזו בארץ והתיישבו בה, ליד הבאר.

בהלכה ניתן לעולי רגל היתר מיוחד הקרוי פסי ביראות לשאיבת מים בשבת להשקיית בהמותיהם בלבד, אף שבדבר יש איסור דרבנן של הוצאה מרשות לרשות.

בתי באר
-------

ברחבי ישראל מצויים מאות בתי באר שהוקמו בעיקר במהלך המאה ה-19. באזור תל אביב ויפו שרדו כמה עשרות בודדים מתוך למעלה מ-200 בתי באר שהיו קיימים באזור במאה ה-19. ב-2007 נסקרו כמה מבתי באר אלו, המתאפיינים במבני פאר הצמודים לבארות המים ובהם התגוררו עשירי יפו. הסקר נערך בשיתוף אוניברסיטת תל אביב ועיריית תל אביב-יפו.

ראו גם
------

| מיזמי קרן ויקימדיה |
| --- |
| ויקימילון ערך מילוני בוויקימילון: **באר** |
| ויקישיתוף תמונות ומדיה בוויקישיתוף: **בארות** |
| ויקישיתוף תמונות ומדיה בוויקישיתוף: **בארות בישראל** |

* בור מים
* באר אברהם
* אקוויפר
* אנטיליה
* בית הבאר (נתניה)

קישורים חיצוניים
----------------

* זיו ריינשטיין, באר מים מהעתיקות בעולם נחשפה בעמק יזרעאל, באתר ynet, 8 בנובמבר 2012
* אתר למנויים בלבד  איריס ליפשיץ קליגר, נעם ברקן, על פני תהום, באתר "ידיעות אחרונות", 3 ביוני 2019
* בארות, דף שער בספרייה הלאומית

* בית באר מבטון חשוף בצפון קריית אונו, 1/08בית באר מבטון חשוף בצפון קריית אונו, 1/08
* באר המים המרכזית שסיפקה את מי השתייה לעיר המקראית לכיש, 12/07באר המים המרכזית שסיפקה את מי השתייה לעיר המקראית לכיש, 12/07
* באר מים במושבה האמריקאית-גרמנית ביפו, 4/08באר מים במושבה האמריקאית-גרמנית ביפו, 4/08
* באר מים בתחומי בית קברות טאסו שביפו, 5/08באר מים בתחומי בית קברות טאסו שביפו, 5/08
* באר אברהם, 9/08באר אברהם, 9/08
* "באר השלום" בלוד"באר השלום" בלוד
* שלט הסבר על "באר השלום" בלודשלט הסבר על "באר השלום" בלוד
* שרידי באר המים של הכפר בית דג'אן, 3/10שרידי באר המים של הכפר בית דג'אן, 3/10

הערות שוליים
------------

1. ↑  בתי הבאר - הארמונות הנעלמים של יפו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553637505171
* BNE: XX524606
* BnF: cb119759000 (data)
* GND: 4008491-7
* LCCN: sh85146057
* NDL: 00563888
* NKC: ph116306

 |
פורטרט של בארבו לאוטארו, שצייר שטפאן לוקיאן
**בארבו לאוטארו** (ברומנית: **Barbu Lăutaru**;‏ 1780 – 18 באוגוסט 1858) הוא כינוי בו נודע הלאוטאר הצועני המולדובני, ואסילה בארבו, מי שהיה סטרוסטה של הלאוטארים ביאשי, בירת נסיכות מולדובה במשך כארבעים שנה. לפי מקורות התקופה בארבו ניגן בקובזה, בכינור ובחליל וגם נתן קולו בשיר.

ביוגרפיה
--------

בארבו נולד להסטרוסטה סטאן בארבו, במשפחת צוענים לאוטארים משועבדים לבויאר דראגוליץ'.

ב-1847 ערך המלחין פרנץ ליסט מסע בנסיכות מולדובה והתעניין במוזיקה המקומית. ערב אחד, בהיותו בביתו של הבויאר אלקו באלש, יחד עם בויארים נוספים, כולל וסילה אלכסנדרי, הזמין באלש את הטאראף של בארבו לאוטארו, כדי שליסט יוכל להתרשם מהמוזיקה שלהם. לאחר שלאוטארו ולהקתו ניגנו מיני מוזיקה צוענית, הודה לו ליסט והחליט להשמיע לו גם את המוזיקה שלו וניגן במקום מרש הונגרי ואימפרוביזציה שלו. לאוטארו הודה לו בתורו וביקש רשות ממנו לנגן בעצמו את מה שניגן ליסט. ליסט הסכים ולאוטארו ניגן את המוזיקה שלו תוך חזרה מדויקת, להפתעתו של ליסט. אירוע זה זכה לפרסום בכתב העת הצרפתי La Vie Parisienne, במספר 48 מיום 28 בנובמבר 1874.

לבארבו היו שלושה בנים, גאורגה, יואן ווסילה, שלושתם נשאו את הכינוי "סקריפקאריול" (נגן ה"סקריפקה", כלי מיתר, כינור), שלושתם הלכו בעקבות אביהם וצברו די ממון, כדי לקנות את שחרורם מעבדות הצוענים ב-6 ביולי 1845.

הנצחה
-----

להנצחתו של בארבו לאוטארו נוסד ברומניה, ב-1949, האנסמבל הנושא את שמו והמתמקד במוזיקה עממית רומנית. ביאשי הוקם מרכז פולקלור על שם בארבו לאוטארו ובערים שונות ברחבי רומניה ורפובליקה מולדובה נקראו רחובות על שמו.

קישורים חיצוניים
----------------

ויקישיתוף מדיה וקבצים בנושא **בארבו לאוטארו** בוויקישיתוף
* Barbu Lăutaru (Vasile), cântăreţ, cobzar şi viorist (ברומנית)
* Barbu Lautarul, starostele si cobzarul - Documentar (ברומנית)
* Barbu Lautaru (The Fiddler) (באנגלית)

הערות שוליים
------------

1. ↑  Cântecul lui Barbu Lăutaru (ברומנית)
2. ↑  Cum a reuşit să-l impresioneze Barbu Lăutaru pe marele compozitor Franz Liszt: „Dumnezeu te-a făcut artist şi tu eşti mai mare decât mine!" (ברומנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1239978294
* VIAF: 2974163026475189570007
* WorldCat (עם VIAF): 2974163026475189570007

 |
**פרנסיסקו חאבייר אגילאר גרסיה** (בספרדית: **Francisco Javier Aguilar García**; ‏26 במרץ 1949 – 11 במאי 2020) היה כדורגלן ספרדי, ששיחק כשחקן התקפה בעיקר בריאל מדריד. בנוסף, שיחק בקבוצות ראסינג סנטנדר, ספורטינג חיחון וראיו ואיקאנו. לזכותו 3 הופעות במדי נבחרת ספרד.

קריירת מועדונים
---------------

### ראסינג סנטנדר

אגילאר נולד בסנטנדר שבספרד וגדל במחלקת הנוער של המועדון המקומי, ראסינג סנטנדר. בעונת 1968/1969 החל לשחק בקבוצה הבוגרת של המועדון, ששיחקה בליגה הספרדית השלישית, ובעונתו השנייה לקח חלק בחזרת המועדון לליגה הספרדית השנייה לאחר היעדרות של שנתיים.

### ריאל מדריד

לקראת עונת 1971/1972 חתם אגילאר בריאל מדריד מליגת העל הספרדית. ב-5 בספטמבר 1971 ערך אגילאר את הופעת הבכורה שלו במועדון, כששיחק 90 דקות בניצחון 0–2 על ריאל בטיס במסגרת המחזור הראשון בליגה. באותו משחק הבקיע את שער הבכורה שלו במועדון, שער בדקה ה-25. בעונת הבכורה שלו בריאל מדריד הבקיע אגילאר 6 שערים ב-31 הופעות, והוסיף 3 שערים בגביע אופ"א. אגילאר שיחק בריאל מדריד במשך 8 עונות, בהן זכה ב-5 אליפויות ובשני גביעים. הוא ערך 144 הופעות במועדון, בהן הבקיע 34 שערים.

### ספורטינג חיחון

בקיץ 1979, כשהוא בן 30, חתם אגילאר בספורטינג חיחון, גם היא מליגת העל הספרדית. ב-8 בספטמבר 1979 ערך אגילאר את הופעת הבכורה שלו במועדון, כששיחק 82 דקות בניצחון 1–2 על סביליה במסגרת המחזור הראשון בליגה. באותו משחק הבקיע את שער הבכורה שלו במועדון, שער בדקה ה-50. הוא הבקיע שער נוסף באותה עונה, ובעונה הבאה הבקיע 4 שערים נוספים. בסך הכל הבקיע 6 שערים ב-46 הופעות במדי ספורטינג חיחון.

### ראיו ואיקאנו

בתחילת עונת 1981/1982 חתם אגילאר בראיו ואיקאנו מהליגה הספרדית השנייה. ב-20 בספטמבר 1981 ערך את הופעת הבכורה שלו במועדון, כששיחק 90 דקות בהפסד 0–1 לריאל אוביידו במסגרת המחזור הראשון בליגה. ב-27 בספטמבר 1981, בהופעתו השנייה במועדון, הבקיע אגילאר את שער הבכורה שלו בליגה, שער בדקה ה-52 בניצחון 0–2 על אלמריה במסגרת המחזור השני. אגילאר היה שחקן הרכב קבוע בשתי העונות בהן שיחק בראיו ואיקאנו, וערך 73 הופעות בהן הבקיע 18 שערים. בחודש יוני 1983 פרש אגילאר מכדורגל.

קריירה בינלאומית
----------------

ב-24 בנובמבר 1971 ערך אגילאר את הופעת הבכורה שלו בנבחרת ספרד, כששיחק במחצית השנייה בניצחון 0–7 על נבחרת קפריסין במסגרת מוקדמות יורו 1972. באותו משחק הבקיע את שער הבכורה שלו נבחרת, שער בדקה ה-63. בשנה וחצי שלאחר מכן ערך אגילאר 2 הופעות נוספות, נגד נבחרת צפון אירלנד במסגרת מוקדמות יורו 1972 ונגד נבחרת הולנד במשחק ידידות.

תארים
-----

### כשחקן

#### ריאל מדריד

* אליפות ספרד (5): 1971/1972, 1974/1975, 1975/1976, 1977/1978, 1978/1979
* הגביע הספרדי (2): 1973/1974, 1974/1975

קישורים חיצוניים
----------------

* פרופיל, באתר Transfermarkt
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* סטטיסטיקות השחקן בנבחרת באתר eu-football.info
**מִשְׁפַּחַת הַפֵּיגָמִיִּים** (שם מדעי: Rutaceae) היא משפחת צמחים בעלי פרחים עזי ניחוח. המשפחה כוללת צמחים עשבוניים, שיחים ועצים. הסוג המועיל ביותר לחקלאות בה הוא ההדרים, הכולל את המינים אשכולית, תפוז, לימון, מנדרינה ועוד. פרט לסוג זה קיימים סוגים מועילים נוספים: הבורוניה הכוללת מיני שיחים פורחים ירוקי עד, שמגודלים כשיחי נוי באוסטרליה; הפיגמית הכולל מספר מינים רב (כולל 3 מינים מקומיים לארץ ישראל); הסוג פיגם הכולל מין מקומי המשמש למגוון תרופות מסורתיות; ה-Zanthoxylum כולל 250 מינים של שיחים ירוקי עד; והאגתוסמה הדרום אפריקאית הכוללת 135 מינים של שיחים בעלי ריח בולט.

מאפיינים
--------

מרבית המינים הם שיחים או עצים, לעיתים עם קוצים על קליפת הענף. העלים מנוגדים ולרוב מורכבים, ללא עלי-לוואי. הפרחים מואבקים על ידי חרקים, חד-מיניים. מרבית הפרחים בעלי ארבעה או חמישה עלי כותרת מופרדים, עם בין שמונה לעשרה אבקנים, צלקת יחידה ושחלות מרובות. הפרי יכול להיות בכל תצורה כמעט: ענבה, בית-גלעין, הלקט ועוד. בהתאם לתצורה משתנה מספר הגרעינים בפרי.

צמח בוכו הגדל בדרום אפריקה ידוע כצמח מרפא.
מין נוסף ידוע ויפה פרחים מן המשפחה, דיקטמנוס (*Dictamnus albus*)
משמש בגינון. הצמח גדל בר באירופה, בטורקיה ובקווקז.

מקור השם העברי
--------------

אף על פי שהפיגמיים ידועים בזכות ההדרים, שמם בעברית נלקח מהמינים המקומיים לארץ ישראל השייכים למשפחה זו: הפיגם המצוי (*Ruta*) והפיגמית (*Haplophyllum*). דווקא ההדרים הם מין שיובא מאוחר יותר לארץ, למטרות חקלאיות. גם בלטינית קרויים הפיגמיים על שם הפיגם דווקא - Rutaceae נגזר מ-Ruta. ייתכן כי הדבר נגזר מהפופולריות של הפיגם המצוי (הקרוי גם *רוטא* או *רודה*) בתרבות העממית, שהחשיבה אותו כבעל סגולות להרחקת עין-הרע ושלל מחלות.[דרוש מקור]

פירות של תפוז.

קישורים חיצוניים
----------------

ויקישיתוף מדיה וקבצים בנושא **פיגמיים** בוויקישיתוף
* פיגמיים, באתר אנציקלופדיה בריטניקה (באנגלית)

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
* IPNI
* Tropicos
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548527305171
* BNE: XX557283
* BnF: cb122676998 (data)
* GND: 4177105-9
* LCCN: sh85116078
* NKC: ph202601

 |
**עמרי טלמור** (נולד ב-1 בפברואר 1980) הוא צלם ישראלי המתמחה בצילום אדריכלות ונוף בנוי.

ביוגרפיה
--------

טלמור נולד בבת ים לזוג הורים אנשי צבא וגדל ביישוב רעות. לאחר שירות צבאי כאיש קבע, למד צילום בחוג לתקשורת צילומית במכללת הדסה בירושלים. מאז סיום לימודיו הציג עבודות במגזיני אמנות וצילום בישראל ובחו"ל. הציג תערוכות יחיד וקבוצתיות בגלריות בירושלים, בחיפה, בלוס אנג'לס, בסן דייגו ובפורטלנד. 

ב-2015 הוצגה במוזיאון בית אורי ורמי נחושתן תערוכת יחיד שלו, במסגרתה הוצגה סדרה של 78 תצלומים, המתארים מבנים שונים שתכנן האדריכל מנחם באר ברחבי הארץ. סדרת הצילומים הופיעה גם בספר "אבני דרך, אבני בניין - דרכו האדריכלית של מנחם באר" בעריכת מוקי צור ויובל דניאלי ולאחר מכן גם בקטלוג התערוכה "באר בקיבוץ - האדריכלות של מנחם באר" שהוצגה בגלריה בבית האדריכל בתל אביב. טלמור מצלם לאדריכלים שונים וכן לערוץ האדריכלות באתר xnet מבית ידיעות אחרונות.

ספרים וקטלוגים
--------------

* מוקי צור ויובל דניאלי: **אבני דרך - אבני בניין, על דרכו האדריכלית של מנחם באר**, הוצאת יד יערי, 2015
* מיכאל יעקובסון: **באר בקיבוץ - האדריכלות של מנחם באר**, עמותת האדריכלים, 2016

קישורים חיצוניים
----------------

* אתר האינטרנט הרשמי של עמרי טלמור
* עמרי טלמור באתר מכללת הדסה
* עבודות של עמרי טלמור במגזין doc
* יובל דניאלי: צילום אדריכלי – בעקבות תערוכתו של עמרי טלמור: "האדריכלות של מנחם באר", באתר יד יערי, 25 בספטמבר 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007583552805171

 |
**"גדרות טובות יוצרות שכנים טובים"** (באנגלית: **Good Fences Make Good Neighbors**) הוא פתגם אמריקאי שמשמעותו היא, כי חלוקה ברורה של שטחים בין שכנים מועילה ליחסי השכנות ביניהם.

מקור
----

חומת אדריאנוס בבריטניה: מחיצת אבנים
הפתגם מופיע לראשונה בכתב בסביבות שנת 1850 כפתגם אמריקאי עממי, אך הוא התפרסם לאחר הופעתו בשירו של רוברט פרוסט "**תיקון חומה**" (Mending Wall) משנת 1915. בשיר מתקנים שני חקלאים שכנים ביחד חומה בין חלקותיהם. תוך כדי העבודה תוהה הדובר, אחד מהחקלאים, בפני עמיתו על הצורך בחומה. השכן עונה בציטוט הפתגם (שורה 27), שהוא "אימרתו של אביו" (שורה 43), ומזכיר אותו שוב בסוף השיר (שורה 45). הדובר אינו שלם עם תשובה זו, ובחציו השני של השיר הוא מתאר בפני הקורא את הקושיות שהיה רוצה להקשות עליה, את השינוי לרעה בתפיסתו את שכנו בעקבות התשובה, ואת הרגשתו שגורמי טבע כלשהם מתנגדים לחומות ומנסים לחבל בהן.

שימוש
-----

הפתגם מוזכר תדיר בקשר לסכסוכים בין עמים. הוא מופיע בשיח הפוליטיקה הישראלית בקשר לסכסוך הישראלי-פלסטיני, בעיקר בעניין גדר ההפרדה, או בקשר ליחסים בין ישראל ומדינות ערב. אלה הסבורים שהפרדה חברתית או פיזית בין שתי החברות המדוברות תגרום ליחסים טובים יותר ביניהן נוהגים לצטט את הפתגם כחיזוק לעמדתם, בעוד אלה הנוקטים בגישה ההפוכה נוהגים לטעון שהפתגם מייצג תפיסת עולם מוטעית או שאיננה רלוונטית למקרה שעוסקים בו.

השימוש הידוע הראשון בפתגם בקשר לסכסוך הישראלי-פלסטיני נעשה על ידי עיתונאי הג'רוזלם פוסט יוסף גואל בשנת 1989, אך הפתגם נקשר יותר לראש ממשלת ישראל לשעבר אהוד ברק, אשר החל משנת 1999 נהג להזכירו בשיחות בעל-פה תוך ניסיונו לשכנע בעד הקמת גדר בין ישראל ליהודה ושומרון.

ראו גם
------

* "הדרך שלא נבחרה"

קישורים חיצוניים
----------------

* עדנה אולמן-מרגלית, תיקון חומה (תרגום לעברית), באתר הארץ, 27 באוגוסט 2003

* Wolfgang Mieder, "'Good fences make good neighbors': history and significance of an ambiguous proverb", 2003

* רוברט פרוסט, "תיקון חומה", באתר bartleby.com (באנגלית)
**קייט ריצ'י** (באנגלית: **Katherine Leigh Ritchie**; נולדה ב-14 באוגוסט 1978) היא שחקנית, שדרנית רדיו וסופרת ילדים אוסטרלית, המזוהה בעיקר עם דמותה של סאלי פלטשר, אותה גילמה במשך למעלה מ-20 שנה באופרת הסבון "קרוב רחוק".

קריירה
------

ריצ'י, ילידת גולברן, ניו סאות' ויילס, נולדה להת'ר וסטיב. 

השתתפה ב"קרוב רחוק" החל מיומה הראשון. צילומי הסדרה החלו ב-1987, זמן קצר לפני יום הולדתה התשיעי, והפרק הראשון שודר באוסטרליה ב-17 בינואר 1988. ריצ'י גילמה בסדרה את דמותה של סאלי פלטשר, ילדה שגודלה בידי משפחת אומנה, ובבגרותה גידלה בעצמה ילדים בהסדר דומה. הפרק האחרון בהשתתפותה צולם ב-13 בדצמבר 2007 ושודר באוסטרליה ב-3 באפריל 2008. ריצ'י והשחקן ריי מאר, שגילם את דמותו של אלף סטיוארט, היו לשחקנים היחידים מהצוות המקורי של הסדרה שעדיין השתתפו בה באותה העת, ושניהם נרשמו בספר השיאים של גינס כשחקנים שהשתתפו בסדרת דרמה אוסטרלית במשך התקופה הארוכה ביותר. מאר המשיך להשתתף בסדרה גם לאחר עזיבתה של ריצ'י, והיא אינה מחזיקה עוד בשיא.

תפקידה ב"קרוב רחוק" זיכה את ריצ'י במספר פרסי לוגי, המוענקים בענף הטלוויזיה האוסטרלי: פרס האישיות הטלוויזיונית הפופולרית ביותר בשנים 2007 ו-2008, ופרס השחקנית הפופולרית ביותר בין השנים 2006 ל-2008.

בשנת 2006 השתתפה ריצ'י בשעשועון הטלוויזיה "It Takes Two" שבו ידוענים שרים לצד זמרים. היא הופיעה לצדו של הזמר טרוי קסאר-דיילי, והשניים סיימו במקום הרביעי. ב-2008 וב-2009 הייתה לצוות תוכנית הרדיו הקומית "מריק ורוסו". ב-2010 השתתפה בדרמת המשטרה Cops L.A.C. שלא זכתה להצלחה רבה, וירדה מהמרקעים לאחר עונה אחת.

קישורים חיצוניים
----------------

ויקישיתוף מדיה וקבצים בנושא **קייט ריצ'י** בוויקישיתוף
* קייט ריצ'י, ברשת החברתית טוויטר
* קייט ריצ'י, במסד הנתונים הקולנועיים IMDb (באנגלית)
* קייט ריצ'י, באתר AllMovie (באנגלית)
* קייט ריצ'י באתר "קרוב רחוק"
רצועת קומיקס העוסקת באיתור מידע מהאינטרנט
רצועת קומיקס המנפישה בעלי חיים
**רצועת קומיקס** היא רצף של ציורים המספר סיפור.

רוב רצועות הקומיקס נכתבות ומצוירות על ידי אמני קומיקס או קריקטוריסטים, ורבות מן הרצועות הללו מפורסמות על בסיס קבוע (בדרך כלל על בסיס יומי או שבועי) בעיתונים, במגזינים ובאתרי אינטרנט.

פעמים רבות רצועות קומיקס המתפרסמות לאורך זמן מלוקטות ונערכות לספר או לסדרת ספרים.

היסטוריה והתפתחות
-----------------

רצועת הקומיקס היומית "Mutt and Jeff" אשר התפרסמה במקור בשנת 1917
העברת סיפורים באמצעות רצף של תמונות קיים לפחות מאז תקופת מצרים העתיקה. קיימות גם דוגמאות לכך מתקופת ימי הביניים אשר במהלכה הועברו סיפורים באמצעות טקסטיל (ראו שטיח באייה). שימוש בדפוס לצורך העברת סיפורים החל באנגליה במהלך המאה ה-18 ובגרמניה במהלך המאה ה-19.

רצועות הקומיקס האמריקניות פיתחו את הפורמט במהלך המאה ה-20. הם היו הראשונים אשר החלו להשתמש בבלוני טקסט ובסמלים טיפוגרפיים מיוחדים לשם ייצוג של קללות. ספרי הקומיקס הראשונים היו אוספים של רצועות קומיקס אשר הודפסו במקור בעיתונים.

כפי שהשם מרמז, קטעי הקומיקס הם פעמים רבות קומיים. אף על פי כן, בתחילת שנות השלושים של המאה ה-20 החלו לצאת רצועות קומיקס אשר כללו סיפורי הרפתקאות כגון "באק רוג'רס", "טרזן", "פלאש גורדון" ו"הרפתקאותיו של טינטין" אשר היו רצועות הקומיקס הראשונות בז'אנר זה.

דוגמאות לרצועות קומיקס מפורסמות
-------------------------------

* קלווין והובס - מתמקדת בהרפתקאותיהם של ילד בן שש בשם קלווין, ובבובת הטיגריס האנרגטית והצינית שלו הובס.
* פלאש גורדון - מגוללת את הרפתקאותיו של פלאש גורדון וחבריו דייל ארדן וד"ר האנס זרקוב. בעקבות נפילת מטאורים על כדור הארץ, ד"ר זרקוב מאמין שהם מהחלל החיצון ובונה חללית כדי לאתר את מקורם. בשגעונו, הוא חוטף את פלאש ודייל, והשלושה עורכים מסע לכיוון הכוכב מונגו, שם הם מגלים כי המטאורים תוכננו בידי מינג האכזר, השליט הרע של מונגו.
* גארפילד - מתאר את חייו של חתול בשם גארפילד, המתאפיין בעצלות וברעבתנות יוצאות-דופן.
* פינאטס - לעיתים נקראת פשוט סנופי על שם אחת הדמויות הראשיות.
* דילברט - ידוע בתכניו הסאטיריים על סביבת המשרד ועל ההיי-טק.
* נייט הגדול - עוסקים בנייט רייט, תלמיד כיתה ו', בחבריו ובמוריו.
* יומנו של חנון - מתאר את עולמו של תלמיד חטיבת ביניים בשם גרג הפלי.
* FoxTrot - מתמקד בחייהם היומיומיים (אך הלא נורמליים) של משפחת פוקס.

ראו גם
------

* קומיקס
* ספרות זולה (סוגה)

קישורים חיצוניים
----------------

ויקישיתוף מדיה וקבצים בנושא **רצועת קומיקס** בוויקישיתוף
* רצועת קומיקס, באתר אנציקלופדיה בריטניקה (באנגלית)
**קייט פירסון** (באנגלית: **Kate Pierson**; נולדה ב-27 באפריל 1948) היא זמרת אמריקאית, אחת ממייסדות הלהקה The B-52's.

ביוגרפיה
--------

קת'רין אליזבת פירסון נולדה בוויהוקן, ניו ג'רזי. בשנת 1976 ייסדה עם ארבעה חברים את להקת The B-52's באת'ינס שבג'ורג'יה, ובמסגרת הלהקה שימשה זמרת וקלידנית.

נכון ל-2010, פירסון ממשיכה את פעילותה רבת השנים עם להקת The B-52’s. לצד פעילותה זו שיתפה פירסון פעולה לאורך השנים עם להקות ואמנים רבים ובהם הראמונס (בשיר Chop Suey), איגי פופ (בשיר Candy), אר.אי.אם. (בשירים Shiny Happy People ו-Me in Honey), מת'יו סוויט, דייוויד ביירן ופאטבוי סלים (בשיר The Whole Man) ועוד.

פירסון השתתפה, בתפקידים קטנים, במספר סרטי קולנוע וטלוויזיה ובהם הפלינטסטונס (בתפקיד חברת הלהקה The B.C.-52's) ו-One Trick Pony. 

פירסון היא ביסקסואלית. היא מפעילה מוטל בשם קייט'ס לייזי מדו (Kate's Lazy Meadow Motel) ביישוב הכפרי מאונט טרמפר שבמחוז אלסטר של מדינת ניו-יורק, ביחד עם שותפתה לחיים ולעסקים מוניקה קולמן.

קישורים חיצוניים
----------------

ויקישיתוף מדיה וקבצים בנושא **קייט פירסון** בוויקישיתוף
* 

* אתר האינטרנט הרשמי של קייט פירסון
* קייט פירסון, ברשת החברתית פייסבוק

* קייט פירסון, ברשת החברתית טוויטר

* קייט פירסון, ברשת החברתית אינסטגרם

* קייט פירסון, במסד הנתונים הקולנועיים IMDb (באנגלית)

* קייט פירסון, באתר MusicBrainz (באנגלית)

* קייט פירסון, באתר Yandex.Music (ברוסית)

* קייט פירסון, באתר Discogs (באנגלית)

* קייט פירסון, באתר SecondHandSongs

* קייט פירסון, באתר בילבורד (באנגלית)
* אתר הבית של המוטל של פירסון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007408553405171
* BnF: cb13945570q (data)
* ISNI: 0000 0003 8251 4832
* LCCN: no2005080268
* MusicBrainz: e7998c31-e46a-4daf-8f01-583fffccda1b
* NKC: xx0193123
* VIAF: 265735071
* WorldCat: lccn-no2005080268

 |
**קביה ברזילאית** (שם מדעי: *Cavia aperea*) הוא מין של מכרסם ממשפחת הקביתיים, השייך לסוג קביה והוא מצוי בטבע ברחבי אמריקה הדרומית במדינות: ברזיל, ארגנטינה, בוליביה, קולומביה, ונצואלה, אקוודור, גיאנה, פרגוואי ואורוגוואי. מכרסם זה בוית בידי סביב שנת 1500 וממנו התפתח השרקן הנפוץ.

הקביה היא מכרסם בינוני באורך של 20 ס"מ בממוצע ומשקל של 700 עד 1,500 גרם בממוצע. היא בעלת מבנה כדורי עם פרווה עבה בצבע אפור צהבהב או בהיר עד חום ולעיתים ישנם פרטים שחורים וכן פרטים בעלי כתמים כהים או לבנים על גופם. היא בעלת רגליים קצרות וזנב כמעט מנוון והלסתות מוארכות מעט, מזכירות חולדה.

הקביות חיות בקבוצות גדולות לאורך שטחים פתוחים כמו סוואנה, ערבות עשב ואזורים הרריים עד לגובה 3,000 מטר. הקביה לא יוצרת מחילה ובמקום יוצרת בין העשבים תלי מנהרות ברוחב 8 עד 12 ס"מ. נקבות הקביה יכולות להמליט 5 פעמים בשנה, כשההריון לוקח 62 יום ובסופו הנקבות ממליטות 2 עד 5 גורים בממוצע.

מין זה די נפוץ ולא מצוי בסכנה כיום.

### תת-מינים

* Cavia aperea aperea
* Cavia aperea guianae
* Cavia aperea hypoleuca
* Cavia aperea pamparum
* Cavia aperea patzelti
* Cavia aperea rosida

קישורים חיצוניים
----------------

ויקישיתוף מדיה וקבצים בנושא **קביה ברזילאית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  קביה ברזילאית באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph122991

 |
**רוברט "בוב" וולברג** (באנגלית: **Robert "Bob" Wahlberg**; נולד ב-18 בדצמבר 1967) הוא שחקן אמריקאי. שיחק בסרטים "מיסטיק ריבר" ו"השתולים".

ביוגרפיה
--------

נולד בשכונת דורצ'סטר שבבוסטון לדונלד אדמונד וולברג ולאלמה איליין. לוולברג שמונה אחים ואחיות ביניהם שני שחקני קולנוע דוני וולברג ומועמד פרס האוסקר מארק וולברג. אחיינו הוא השחקן ג'פרי וולברג. 

הופיע לראשונה ב-1998 לצד אחיו דוני בסרט האקשן "סאוטי" ולאחר מכן בסרט אקשן נוסף "חוש הפשע". השתתף בדרמה "מייל לאור ירח" בתפקיד פינקי.

התפרסם בתפקיד משנה בדרמה של קלינט איסטווד "מיסטיק ריבר" בתור קווין סאבג' חברו של ג'ימי מרקוס (שון פן).
ב-2006 שיחק בסרט הפשע של מרטין סקורסזה "השתולים" בתור סוכן הFBI פרנק לאציו, בסרט הופיע לצידו של אחיו מארק וולברג.

וולברג נשוי לג'ינה סאנטנג'לו, לזוג שני ילדים.

פילמוגרפיה נבחרת
----------------

* סאוטי (1998)
* חוש הפשע (2001)
* מייל לאור ירח (2002)
* מיסטיק ריבר (2003)
* השתולים (2006)
* בברודוויי (2007)
* נראתה לאחרונה (2007)
* דון מקי (2009)

קישורים חיצוניים
----------------

* רוברט וולברג, במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007454966305171
* LCCN: no2008020257
* VIAF: 53949059
* WorldCat: lccn-no2008020257

 |
**הירי ההמוני בבית הספר מספר 88 בעיר איז'בסק שבאודמורטיה**, רוסיה, אירע ב־26 בספטמבר 2022, סמוך לשעה 10:14 בבוקר ברחוב פושקין 285 בעיר, כשגבר בן 34, בוגר בית הספר, ירה למוות ב-17 אנשים (11 מהם ילדים, השאר מאבטחים ומורים), פצע עוד 23 (21 מהם ילדים) ולאחר מכן התאבד בירייה.

מהלך התקרית
-----------

הדיווחים הראשונים על הירי הופיעו בערוצי טלגרם בשעה 10:14 שעון מוסקבה. בבוקר 26 בספטמבר פרץ לבית הספר גבר חמוש בחולצת טריקו עם סמלים נאציים (אנ'). לפי הדיווחים, המפגע הגיע כולו לבוש שחור ועוטה מסכה. הוא נכנס בשקט, ירה במאבטח בית הספר בן ה-73, שניסה להתנגד לו, ובכל מה שנקרה בדרכו במסדרונות, ופתח באש לעבר ילדים ומורים. בכיתות רבות בנו תלמידים בריקדות של שולחנות וכיסאות, והתחבאו מאחורי ארונות. בבהלה, כמה ילדים החלו לקפוץ מהחלונות, והמפגע, בחיפוש אחר קורבנות חדשים, החל לשבור ולירות לעבר הדלתות הסגורות של הכיתות. היורה התאבד לאחר מכן.

זהות המפגע
----------

לפי ועדת החקירות של הפדרציה הרוסית, המתקפה בוצעה על ידי ארטיום קאזאנצב, בוגר בית ספר יליד 1988. לדברי מושל אודמורטיה אלכסנדר ברצ'לוב, מאז 2011 היה התוקף רשום במרפאה פסיכו-נוירולוגית ואובחן עם סכיזופרניה.

ראו גם
------

* משבר בני הערובה בבסלאן
* בן ערובה
* משבר בני הערובה בתיאטרון במוסקבה
* המתקפה במכללה הטכנולוגית בקרץ' (2018)
* המתקפה על בית הספר באיוואנטייבקה
* הירי בבית ספר מספר 263

קישורים חיצוניים
----------------

ויקישיתוף מדיה וקבצים בנושא **הירי בבית הספר מספר 88 באיז'בסק** בוויקישיתוף
* רויטרס, רוסיה: חמוש פתח באש בבית ספר ורצח לפחות 15 בני אדם, בהם ילדים ומורים, באתר ynet, 26 בספטמבר 2022
הצפה של ריו נגרו בגדותיה הדרומיים של העיר פאסו דה לוס טורוס (משמאל למעלה), 2009
סכר רינקון דל בונטה במהלך ההצפה של ריו נגרו ב-1959
**ריו נֶגרוֹ** (בספרדית: Río Negro; "הנהר השחור") הוא הנהר החשוב ביותר באורוגוואי.

גאוגרפיה
--------

מקורות הריו נגרו נמצאים בדרום ברזיל, מזרחית לעיר באג'ה, והוא זורם מערבה וחוצה את אורוגוואי לכל רוחבה (ובכך למעשה חוצה אותה לאזור צפוני ודרומי), עד שהוא נשפך לנהר אורוגוואי (העובר לאורך גבולה הצפון-מערבי של המדינה ונשפך לריו דה לה פלטה). אגן הניקוז של ריו נגרו מתפרש על פני כ-69,700 קמ"ר.

במרכז מסלולו של הנהר, סמוך לעיר פאסו דה לוס טורוס, הוקם ב-1945 סכר על הנהר. הסכר יצר את מאגר המים המלאכותי הגדול באורוגוואי, רינקון דל בונטה (Rincón del Bonete), שנקרא גם מאגר ריו נגרו. שטחו 10,360 קמ"ר. שני סכרים נוספים הוקמו בהמשך מסלולו של הנהר, סמוך לבייגוריה ולפלמר, ולצידם הוקמו תחנות כוח הידרואלקטריות, המייצרות חשמל עבור הציבור באורוגוואי.

באפריל 1959 אירעה בנהר ההצפה הגדולה ביותר בהיסטוריה המודרנית של אורוגוואי, בעקבות גשמים רבים שירדו באזור במשך חודש רצוף, עד כמות של כ-600 מ"מ גשם. הנהר עלה על גדותיו, אף מעבר לסכר רינקון דל בונטה. עשרות אלפי אנשים פונו מבתיהם בעיירות הסמוכות, ונזק רב נגרם לרכוש.

קישורים חיצוניים
----------------

ויקישיתוף מדיה וקבצים בנושא **ריו נגרו** בוויקישיתוף
* מבצעי תעופה בהצפה של 1959 (בספרדית)
* ריו נגרו, באתר אנציקלופדיה בריטניקה (באנגלית)

הערות שוליים
------------

1. ↑  Y. Gilboa (1976), The Groundwater Resources of Uruguay, International Association of Hydrological Sciences, p. 116
2. ↑  Negro River, Encyclopædia Britannica

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557319905171
* LCCN: n81041664
* NKC: ge138170
* VIAF: 144254321
* WorldCat: lccn-n81041664

 |
**רוברט ויליאם בויל** (באנגלית: **Robert William Boyle**,‏ 2 באוקטובר 1883, ניופאונדלנד – 18 באפריל 1955, אנגליה) היה פיזיקאי קנדי, ואחד מממציאי הסונאר.

ביוגרפיה
--------

### ראשית חייו

בויל נולד בשנת 1883 בעיירה קארבוניר בניופאונדלנד שבקנדה. מניופאונדלנד עבר בויל למונטריאול (בקוויבק) ולמד שם באוניברסיטת מקגיל בהדרכתו של סר ארנסט רתרפורד (מגלה מבנה האטום). בויל למד את תחום הרדיואקטיביות, שהיה אז תחום מחקר חדש. הוא קיבל תואר דוקטור בשנת 1909, ועבר לאנגליה כדי להמשיך את עבודתו באוניברסיטת מנצ'סטר. 

ב-1912 חזר לקנדה לבקשת הנרי מרשל טורי, כדי לכהן כראש המחלקה לפיזיקה באוניברסיטת אלברטה. בזמן זה החל לחקור את תחום האולטרה סאונד (או אולטרסוניקה).

### מלחמת העולם הראשונה

במלחמת העולם הראשונה נידב בויל את המומחיות שלו לצבא הבריטי יחד עם ארנסט רתרפורד. הוא הצטרף למחלקה להמצאות ולמחקרים ועבד עם הפיזיקאי הבריטי אלברט בומונט ווד, שהיה גם הוא תלמיד של רתרפורד.

לפני 1917 עבדו צוותים מדעיים מאמריקה בנפרד, אך לאחר מכן הם איחדו כוחות עם החוקרים הצרפתים. בשלב זה ייצר בויל אב טיפוס של הסונאר הראשון, שהבריטים כינו בשם "ASDIC".

גרסאות מוקדמות של הטכנולוגיה הותקנו בספינות מלחמה של הצי המלכותי כשהמלחמה הגיעה לסיומה.

### סוף חיו

בשנת 1919 חזר בויל לאלברטה וזמן קצר אחר כך התמנה לדיקן הפקולטה למדע יישומי. הוא החזיק בתפקיד זה עד 1929. באותה שנה הוא הצטרף למועצה הלאומית למחקר של קנדה כמנהל תחום הפיזיקה, ופיקח על מחקר ששימש לפיתוח הרדאר במלחמת העולם השנייה.

הוא המשיך לעבוד בבית המועצה הלאומית למחקר עד לפרישתו בשנת 1948. לאחר פרישתו הוא חזר לאנגליה.

הוא נבחר לחברה המלכותית של קנדה בשנת 1921, ובשנת 1940 קיבל את מדליית פלאוול (אנ') הניתנת מאת החברה המלכותית הבריטית על תרומה יוצאת דופן למחקר הביולוגי.

הוא מת בלונדון, אנגליה, בן 71.

קישורים חיצוניים
----------------

ויקישיתוף מדיה וקבצים בנושא **רוברט ויליאם בויל** בוויקישיתוף

* "Inventor of sonar ignored by history". *phys.org* (באנגלית). 2008-02-18. נבדק ב-2017-06-19.
* Robert William Boyle, in the Canadian Encyclopedia


|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2017044613
* Trove: 958836
* VIAF: 4675149235099976690007
* WorldCat: lccn-no2017044613

 |
**סקפירינכוס סוטקוסי** (שם מדעי: *Scaphirhynchus suttkusi*) הוא מין של דג גרם ממשפחת החדקניים, החי רק בנהר אלבמה (אנ') שבאלבמה. חדקן זה מצוי בסכנת הכחדה חמורה עקב בית גידול קטן ודיג יתר.

תיאור
-----

חדקן זה קטן יחסית, באורך של 76 ס"מ ומשקל של 0.9 עד 1.4 ק"ג. צבעו צהוב-כתום כהה כשהבטן והסנפירים בהירים יותר בצבע קרם והוא בעל חוטם ארוך ובינים בולטים מצידיו. הסנפירים נמוכים ובשרניים והזנב בעל אונה גבוהה יותר מהשנייה.

החדקן מצוי רק בכמה נהרות ונחלים רדודים ומהירים עם קרקעית חולית או חצצית. מבדיקה של הנקבות התברר שזמן הרבייה הוא בין סוף מרץ לתחילת אפריל.

מין זה היה מצוי בסכנת הכחדה כבר משנות ה-90, אז נמצאו רק פרטים בודדים והמין נחשב לקרוב לכליה. נעשו ניסיונות להציל את החדקן באמצעות רבייה בשבי אך נלכדו רק 6 נקבות שנפטרו בשבי עד 2002. ב-2007 נלכד עוד דג זכר ששוחר בריא לנהר אלבמה. מספר פרטים ידועים ששרדו לפי דגימות מים שנלקטו ב-2014. מאז הוחלט להפוך את הנהר לאזור שימור לחדקן ולייצר שינויים במעבורות והסכרים שבו.

קישורים חיצוניים
----------------

ויקישיתוף מדיה וקבצים בנושא **סקפירינכוס סוטקוסי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ITIS
* NCBI
* GBIF
 |

הערות שוליים
------------

1. ↑  סקפירינכוס סוטקוסי באתר הרשימה האדומה של IUCN

| חדקנאים |
| --- |
| חדקניים | 

|  |  |
| --- | --- |
| חדקן | חדקן סיבירי • חדקן קצר אף • חדקן יאנגצה • חדקן האגם • חדקן רוסי • חדקן ירוק • חדקן סחלין • חדקן אדריאטי • חדקן נודיבנטריס • חדקן אטלנטי • חדקן פרסי • שטירל • חדקן יפני • חדקן סיני • חדקן זוהר • חדקן אירופי • חדקן לבן |
| הוסו | בלוגה • קלוגה |
| סקפירינכוס | סקפירינכוס אלבוס • סקפירינכוס פלטורינכוס • סקפירינכוס סוטקוסי |
| פסודוסקפירינכוס | חדקן סיר דריה • חדקן גמדי • חדקן אמו דריה |

 |  |
| חדקני שיניים | 

|  |  |
| --- | --- |
| חדקן שיניים אמריקאי (סוג ומין יחיד) | חדקן שיניים אמריקאי |
| חדקן שיניים סיני (סוג ומין יחיד) | חדקן שיניים סיני |

 |
**סקפסיס** הייתה עיר יוונית עתיקה במיסיה שבאסיה הקטנה, לחוף ים מרמרה (כיום קרוב לעיר ביראמיק שבטורקיה). היא נודעה בשל ספרייתו של אריסטו שמאוחר יותר הועברה לפרגמון ואחר כך לאלכסנדריה.

מבט מאתר העתיקות של סקפסיס.
סקפסיס העתיקה שהייתה ממוקמת על הר אידה, ליד מקורו של הנהר אספוס, נודעה במסורת היוונית כבירת נחלותיו של איניאס, גיבור מלחמת טרויה. סקפסיס המאוחרת יותר הייתה ממוקמת כ- 12 ק"מ ממורדות הר אידה.

ספרייתו של אריסטו הועברה לפרגמון בתקופת אטלוס הראשון (269 - 197 לפנה"ס) שייסד את ספריית פרגמון המפורסמת. בתקופת סולה (138 - 78 לפנה"ס) התגלו בסקפסיס יצירות של אריסטו ושל תאופרסטוס שהוחבאו באדמה על ידי קרוביו של נלאוס שהיה תלמיד של אריסטו וידיד של תאופרסטוס. על פי המסורת, ספריו של אריסטו הועברו מפרגמון לאלכסנדריה כאשר מרקוס אנטוניוס נתן לקלאופטרה כמאתיים אלף ספרים כמתנת נישואים.

על פי מסורת מסוימת, שר המאה הרומאי סנט קורנליוס, הגוי הראשון שהפך לנוצרי, שימש כבישוף סקפסיס.

דוקטור אנדראס דייוויד מורטמאן, שגילה את מקומה של סקפסיס העתיקה, כתב: "גיליתי עיר עתיקה מאוד עם אקרופוליס, מגדלים וחומות שנבנו מאבנים מסותתות, עם ארבעה שערים. כאשר קראתי את סטראבון הבינותי שגיליתי כנראה את חורבותיה של העיר העתיקה ביותר באסיה הקטנה."

כפר בשם אסקי-סקיספי התקיים במקום עד 1877.

קישורים חיצוניים
----------------

ויקישיתוף מדיה וקבצים בנושא **סקפסיס** בוויקישיתוף
תמונת רציף הדייגים משנת 1891 לערך
**רציף הדייגים של סן פרנסיסקו** (באנגלית: **Fisherman's Wharf**) הוא שכונה ואתר תיירות פופולרי בחוף הצפון-מזרחי של העיר סן פרנסיסקו במדינת קלפורניה שבארצות הברית.

היסטוריה
--------

הרובע ואתר התיירות זכו לשמם בעקבות תולדות ימיה המוקדמים של העיר, במחצית המאה ה-19. מהגרים מאיטליה שעסקו בדיג הגיעו אל העיר בעקבות הגידול הרב באוכלוסייתה בימי הבהלה לזהב בקליפורניה. רובם התיישבו בחוף הצפוני של העיר וסיפקו דגים למסעדות בעיר. מאז ועד היום נותר האזור כבסיס לצי ספינות הדיג של סן פרנסיסקו. למרות הפיתוח הרב שעבר האזור בשנות השבעים והשמונים עוגנים עדיין לחופו ספינות וסירות דיג רבות.

ברציף נערכים אירועים ציבוריים עירוניים שונים, ובכללם תצוגת זיקוקין די-נור ידועה לרגל הארבעה ביולי וכן כבמת תצפית במטס הבלו איינג'לס במסגרת אירועי שבוע הצי השנתיים.

ב-1985 צולמו ברציף הדייגים סצנות של סרט הקולנוע A View to a Kill בסדרת ג'יימס בונד.

אטרקציות תיירותיות
------------------

הרציף הוא אחד מאתרי התיירות הידועים והעמוסים במערב ארצות הברית. אתרים ומוסדות רבים שכנו ושוכנים בו, וביניהם:

* מרכז הקניות **מזח 39**
* **כיכר ז'ירארדלי**, ובה חנויות ומסעדות רבות
* **מוזיאון Ripley's Believe It or Not!**
* **Musée Mécanique**, מוזיאון ובו אוסף של כ-300 מכונות שעשועים המופעלות במטבעות
* סניף של רשת מוזיאוני השעווה מאדאם טוסו
* **מזח רחוב הייד**, מזח מעבורות היסטורי
* שלוש אוניות מוזיאון:
	+ במזח 45:
		- צוללת צי ארצות הברית **פמפניטו** (SS-383)
		- אוניית הליברטי **ג'רמייה אובריאן**
	+ המפרשית התלת תרנית **באלקלות'ה** (Balclutha) - במזח רחוב הייד
	+ במזח 45 מצוי גם בית תפילה לזכר דייגי סן פרנסיסקו וצפון קליפורניה שאבדו בים
* **מושבת אריות ים**, שהשתכנה ליד מזח 39 מאז 1989

ברובע מצוי מספר גדול של מסעדות המגישות מאכלי ים.

הרובע נמצא בתחומי הפארק הימי הלאומי ההיסטורי של סן פרנסיסקו.

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **אזור רציף הדייגים, סן פרנסיסקו** |
| ויקישיתוף תמונות ומדיה בוויקישיתוף: **רציף הדייגים של סן פרנסיסקו** |

* אתר ובו תמונות היסטוריות של רציף הדייגים
* רציף הדייגים, באתר ויקימסע

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315148039
* WorldCat (עם VIAF): 315148039

 |